KIRJALLINEN KYSYMYS E-2206/00 esittäjä(t): Albert Maat (PPE-DE) komissiolle. EU:n ja Yhdysvaltojen välinen tomaatti- ja hormoniriita.



Virallinen lehti nro 081 E , 13/03/2001 s. 0174 - 0175



KIRJALLINEN KYSYMYS E-2206/00 esittäjä(t): Albert Maat (PPE-DE) komissiolle (3. heinäkuuta 2000) Aihe: EU:n ja Yhdysvaltojen välinen tomaatti- ja hormoniriita Aivan kuten viime vuonna ovat tomaatit jälleen niiden tuotteiden joukossa, jotka ovat ehdolla joutua Yhdysvaltojen torjumiksi vastavetona sille, että Eurooppa on kieltänyt hormoninaudanlihan tuonnin. Viime vuonna tilanne vielä vältettiin eivätkä tomaatit lopulta päätyneet niiden tuotteiden luetteloon, joille määrättiin sadan prosentin tuontimaksu. Siinä tapauksessa, että tuoreet tomaatit jäävät tänä vuonna luetteloon, päättyy tuoreiden tomaattien vienti Yhdysvaltoihin (vuonna 1998 vietiin kaikkiaan 48,352 tonnia tomaatteja, joiden arvo oli noin 85 miljoona euroa) käytännössä kokonaan. Onko komissio tietoinen Euroopan tomaatinviljelijöille, jotka muutenkin saavat suhteellisen vähän yhteisön tukea, täten aiheutetusta vahingosta? Aikooko komissio hyvittää tavalla tai toisella eurooppalaisia tuotteita, jos ilmenee, että tänä vuonna tomaatit ovat torjuttujen tuotteiden lopullisessa luettelossa? Jos vastaus on myönteinen, millä tavalla tuotteita hyvitetään? Jos vastaus on kielteinen, miksi komissio ei aio hyvittää? Odottaako komissio, että riitaan löydetään ratkaisu lyhyellä aikavälillä, kun otetaan huomioon, että vaikuttaa siltä kuin konfliktin jatkuminen voidaan välttää muilla aloilla, joilla ei ole mitään tekemistä eläinkunnan tuotteiden kanssa? Pascal Lamyn komission puolesta antama vastaus (12. syyskuuta 2000) Komissio on hyvin selvillä Yhdysvaltojen kauppapakotteiden vakavista vaikutuksista niiden kohteille ja varsinkin tomaattien viejille, koska tomaatit ovat hormonikiistassa eniten kärsivä tuote. Näiden pakotteiden kielteistä vaikutusta lisää voimakkaasti Yhdysvaltojen hiljattain antama karuselli -säädös, joka velvoittaa Yhdysvaltain kauppaneuvottelijan viraston muuttamaan puolen vuoden välein luetteloa tuotteista, joihin sovelletaan Maailman kauppajärjestön (WTO) riitojenratkaisupaneelin ratkaisua noudattamattomille WTO:n jäsenille määrättyjä pakotteita. Karuselli-säädös rikkoo WTO:n perusperiaatteita, erityisesti yksipuolisuuden kieltoa kauppa-asioissa ja pyrkimystä maailman kaupankäyntijärjestelmän ennustettavuuteen. Komissio pani tämän vuoksi välittömästi vireille Genevessä riitojenratkaisumenettelyn tästä WTO:n vastaisesta toimenpiteestä. Komissio pyrkii edelleen päättäväisesti ratkaisemaan hormonikiistan mahdollisimman nopeasti, vaikka Yhdysvaltojen viimeisin veto tekee tämän tavoitteen saavuttamisen entistä vaikeammaksi. Komissio ehdotti vähän aikaa sitten karjankasvatuksessa käytettäviä hormoneja koskevan yhteisön lainsäädännön muuttamista käytettävissä olevien tieteellisten todisteiden perusteella. Kunhan parlamentti ja neuvosto hyväksyvät tämä ehdotuksen, se tekee yhteisön kauppajärjestelmästä täysin WTO:n sääntöjen mukaisen säilyttäen samalla yhteisön valitseman korkean kuluttajansuojatason. Lyhyellä aikavälillä komissio on myös halukas neuvottelemaan Yhdysvaltojen kanssa mahdollisesta kauppaa tukevasta hyvityspaketista kaupankäyntiä rajoittavien vastatoimenpiteiden poistamiseksi. Komissio ei kuitenkaan voi tukea Yhdysvaltojen sanktioista kärsiviä eurooppalaisia yrityksiä muilla toimenpiteillä. Toissijaisuusperiaatteen mukaisesti kukin jäsenvaltio päättää tällaisista toimenpiteistä, noudattaen kuitenkin valtiontukia ja kilpailua koskevia yhteisön sääntöjä.